Motor oortrek met koeëlgate ná skietery op R21 | Maroela Media
Die Toyota Land Cruiser ná die voorval. (Foto: Verskaf)
'n Ondersoek is deur die polisie van stapel gestuur nadat 'n groep rowers Dinsdag op 'n motor op die R21-snelweg in die rigting van Kempton Park, Johannesburg, losgebrand het.
Twee mense is gedurende dié skietery beseer waarna hul motor oortrek met koeëlgate langs die snelweg gelaat is.
Kapt. Kay Makhubela, Gauteng-polisiewoordvoerder, het die voorval aan Maroela Media bevestig.
Volgens Makhubela het 'n groep van agt tot tien rowers in twee motors gister omstreeks 12:00 'n wit Toyota Land Cruiser op die R21 agternagesit waartydens talle skote afgevuur is om die motor tot stilstand te bring en die mense te beroof.
Die insittendes van dié motor is in die spervuur raakgeskiet waarna hulle naby Emperor's Palace beheer oor die voertuig verloor en eindelik langs die snelweg tot stilstand gekom het.
Makhubele verduidelik dat die polisie intussen na die toneel ontbied is waarna 'n skietery tussen die polisie en die verdagtes ontstaan het. Die verdagtes het met leë hande op die vlug geslaan.
Makhubele verduidelik dat die rowers glo op soek was na goud wat later deur die polisie in die motor ontdek is. Dit is onduidelik wat die beraamde waarde van dié fonds is.
Die beseerdes is op die toneel behandel waarna hulle na 'n hospitaal geneem is vir verdere mediese behandeling, het Makhubele gesê.
Die polisie ondersoek 'n saak van poging tot moord en poging tot roof.
Hoe kan enige burger gereed wees vir so aanval.
Ek merk op dat die voertuig gepantser is. Hierdie viertuig is doelgebou en vervoer gereël waardevolle vrag vir iets of iemand. Die aanvallers was bewus daarvan. Inside info as jy my vra.
Op Kempton Express se website gesien dat die een ou vanoggend 7uur blykbaar oorlede is. (In artikel se comments)Dis so hartseer dat kriminele ons land rule…. letterlik en figuurlik. Sterkte aan die familie.